Янко Барна

**  Янко Барна**  (*10. марец 1955—†15. юний 2020), народни етнолоґ и публициста.

## Биоґрафия

Янко Барна народзени 10. марца 1955. року у Руским Керестуре. Оцец Миронь и мац Натала родз. Медєши. Янко мал брата Елемира и шестру Марию. У родним валалє Янко закончел основну школу. Дальше образованє Янко Барна предлужел у Штреднєй Туристично-економскей школи у Беоґрадзе а потим там закончел и Висшу економску школу. Тото му оможлївело же би роками робел у обласци финансийох.

## Етнолоґийни виглєдованя

Од вчасней младосци Янка Барну прицаговали теми зоз прешлосци. Вредно и систематично призберовал материяли, фотоґрафиї и документи з прешлосци Руснацох. Янко Барна, правдиви народни етнолоґ, роками приповедал зоз старшима людзми и записовал тото цо вони чули, видзели и запаметали. Потим тото цо записал и знял на авдиокасети Янко пририхтовал, формовал до тематских цалосцох и обявйовал пригодни етноґрафски написи у *Календарох*, медзи хторима окреме замерковани *Салашски школи живота* (*Народни календар 1979,* НВУ Руске слово, Нови Сад, 95-103), *Правели рок* (*Руски календар 1997,* НВУ Руске слово, Нови Сад, 149-152), *Статкарска пракса* (*Руски календар 1998,* НВУ Руске слово, Нови Сад, 156-158), *Салащанє – богатого роду* (*Руски календар 1999,* НВУ Руске слово, Нови Сад, 138-141), *Бази у коцурским хотаре* (*Народни календар 1980,* НВУ Руске слово, Нови Сад, 55-57), *До Америки и назад* (*Народни календар 1980,* НВУ Руске слово, Нови Сад, 69-77), *Звод салашох* (*Народни календар 1982,* НВУ Руске слово, Нови Сад, 113-121), *Найстарши коцурски салаши* (*Народни календар 1983,* НВУ Руске слово, Нови Сад, 99-103), *Прецо були салаши* (*Руски календар 2000,* НВУ Руске слово, Нови Сад, 150-153).

У новинох *Руске слово* од януара по май 2001. року, у рубрики Людзе, роки, живот обявел 18 предлуженя написох з нашей прешлосци под назву *Коцурски салаши*, а у *Заградки*, у рубрики З народней студзенки, тиж обявйовал написи за дзеци.

За Янком Барна остали велї обявени и ище нє обявени роботи о прешлосци Руснацох у Войводини. Тоти розгварки зняти на пантлїки, та дзепоєдни з нїх емитовани у радио-емисийох по руски. Людзе хтори помогли Янкови Барнови дознац вельо вецей о нашей прешлосци були: Андри Ґубаш, землєдїлец, народзени 1886. року у Коцуре; Онуфри Жилник, народзени 1905. року у Коцуре; Мелана Сивч, ґаздиня, народзена Джуня 1906. року у Руским Керестуре; Юлин Фейса, землєдїлец, народзени 1923. року у Коцуре; Данил Олєяр, пензионер, народзени 1904. року у Коцуре; Йовґен Папгаргаї, землєдїлец, народзени 1922. року у Руским Керестуре; Дюра Силадї, пензионер, народзени 1894. року у Руским Керестуре; Ґабор Канюх, пензионер, народзени 1908. року у Руским Керестуре; Юлин Сабо, землєдїлец, народзени 1920. року у Коцуре; Ирина Сабо, ґаздиня, народзена 1923. року у Руским Керестуре; Михал Будински, землєдїлец, народзени 1903. року у Кули; Мелана Будински, ґаздиня, народзена Джуджар 1905. року у Руским Керестуре; Мария Стрибер, ґаздиня, народзена Барна 1934. року у Руским Керестуре; Янко Джуня, землєдїлец, народзени 1900. року у Руским Керестуре; Наталия Пап, пензионерка, народзена 1901. року у Коцуре и ище велї други.

Дружтво за руски язик, литературу и културу постгумно видало вибрани роботи Янка Барни у кнїжки *Так приповедали нашо дїдове* у едициї „Одняте од забуца” число 25.

Янко Барна бул член Дружтва за руски язик, литературу и културу од 1979. року. Єден час бул предсидатель Предсидательства Дружтва (2005-2009), a потим и член Надпатраюцого одбору Дружтва.

Янко Барна бул оженєти зоз Ґеорґину родз. Достанич.

После чежкей хороти Янко Барна умар у своїм 65. року 15. юния 2020. року у Темеринє, дзе є и поховани.

## Вонкашнї вязи
* ''Янко Барна (1955-2020''), *Studia Ruthenica,* Дружтво за руски язик, литературу и културу, ч. 27, 2021, б. 144
* Др Юлиян Рамач, ''Вредни историйни и етноґрафски записи (Янко Барна Так приповедали нашо дїдове, 2022)'', *Studia Ruthenica,* Дружтво за руски язик, литературу и културу, ч. 28, 2002, б. 29
* Мр Славомир Олеяр, ''Краса и чежкосц салашского живота'' (Янко Барна Так приповедали нашо дїдове, 2022), *Studia Ruthenica,* Дружтво за руски язик, литературу и културу, ч. 28, 2002, б. 30
* Любомир Медєши, ''Глєданє святих апостолох'' (Янко Барна Так приповедали нашо дїдове, 2022), *Studia Ruthenica,* Дружтво за руски язик, литературу и културу, ч. 28, 2002, б. 31
* Мр Гелена Медєши, ''Нєт анї салаши, анї ґу нїм чапаши'' (Янко Барна Так приповедали нашо дїдове, 2022), *Studia Ruthenica,* Дружтво за руски язик, литературу и културу, ч. 28, 2002, б. 33
* Вишла кнїжка Янка Барни, *Рутенпрес,* 5. фебруар 2022
* Вишла кнїжка Янка Барни, Радио Телевизия Войводина, 05. фебруар 2022
* ''Умар Янко Барна (1955-2020)'', *Рутенпрес,* 29. юний 2020

Катеґория:Руснаци у Сербиї
Катеґория:Керестурци
Катеґория:Етноґрафи
Катеґория:Публицисти